Denne kom madammen dragende inn med tidligere i uken.. "Kupp" sa hun, som om at jeg skulle tro på det. "Den er knapt brukt, og det er ikke en kopi". Javel? Som om at det automatisk gjør at det er en gullkantet deal bare fordi det ikke er en kopi. Finnes det mange kopier av en Volvo 240...? Nok om det. Det er en Eames stol, en gyngestol til og med. Det gynger så voldsomt at du tror du skal gå på rygg hver gang. Til og med 4-åringen som jeg i skjul mistenker har ADHD ville ikke gynge på den. Men fruen gynger. -Uansett- skal det gynges. Fargen. Den kan i beste fall karakteriseres som interessant. Noen vil kanskje kalle den kvalme-fremkallende. Men ikke jeg, jeg er selvsagt positiv her hjemme og gratulerte min samboer med et fantastisk godt valg av farge når hun først skulle kjøpe en gulv-drepende gyngestol. Puten var ikke en del av den såkalte super-dealen min samboer gjorde, men jeg velger å la den følge med siden den passer så vanvittig godt i stolen. Det er for så vidt også slik at man må ha en pute i den stolen ellers havner du på legevakten i løpet av 2-3 gyng siden ikke tilbyr NOE støtte. Jeg setter en lav pris, da min samboer sier at det er ekstremt populære stoler. Vi må nærmest ha egen forsikring på den da hun regnte med opptil flere av venninnene ville forsøke å stjele den med seg når de fikk se den. Jeg legger altså opp til en budkrig, og regner med å måtte ta ut minimum 1 fridag fra jobb for å håndtere dette. Ikke send meg melding og klag på lokkepris. Dette er ikke eiendomsmarkedet i Oslo, men salget av en jævl.. særdeles eksklusiv stol i Bergen. Jeg føler at vi ikke kan sitte på dette kunstverket av et møbel. Min bedre og mer bestemte halvdel vil derimot kunne føle det annerledes når hun får vite om denne annonsen. Forbeholder meg derfor retten til å trekke salget. Stolen sendes ikke så mye som en meter. Den må hentes.